
VALSTYBINĖS ŽEMĖS NUOMOS MOKESČIO ADMINISTRAVIMO
taisyklės
(aktualios nuo 2009-11-11)
 

I. BENDROSIOS NUOSTATOS
1. Šios valstybinės žemės nuomos mokesčio administravimo taisyklės (toliau – taisyklės) nustato naudojimosi valstybine žeme apmokėjimo, apmokėjimo lengvatų taikymo, valstybinės žemės nuomos mokesčio apskaičiavimo ir mokėtojų supažindinimo su apskaičiavimais ir apmokėjimo dydžiais, sumokėjimo, grąžinimo ir nepriemokų išieškojimo tvarką.
2. Taisyklės privalomos visiems savivaldybės administracijos padaliniams, atliekantiems darbus, susijusius su valstybinės žemės nuomos mokesčio administravimo funkcija ir taikomos valstybinės žemės nuomininkams (toliau – naudotojas), nuomojantiems Ukmergės rajone valstybinę žemę.

3. Valstybinės žemės nuomos mokestis (toliau mokestis), skaičiuojamas ir mokamas remiantis LR 2002.11.19 Vyriausybės nutarimu Nr. 1798,  LR 2003-11-10 Vyriausybės nutarimu Nr. 1387 ir kitais teisiniais aktais, reglamentuojančiais valstybinės žemės naudojimą.

Ii. VALSTYBINĖS ŽEMĖS NUOMOS MOKESČIo APSKAIČIAVIMAS
4. Mokestis apskaičiuojamas naudojant kadastro duomenis, kurie teikiami vadovaujantis LR 2003.11.04 Vyriausybės nutarimu Nr. 1373, patvirtintomis duomenų teikimo taisyklėmis (toliau Duomenų teikimo taisyklės) rajono tarybos sprendimais patvirtintus tarifus ir lengvatas, žemės naudotojo pateiktus, dokumentais patvirtintus duomenis ir kitus juridiniais aktais nustatytus duomenis. Esant naudojamų duomenų iš kelių šaltinių skirtingumui, pirmenybė teikiama nuomos sutarčiai.
Naudotojams, kurie iki 2003 m. lapkričio 10 d. nebuvo registruoti kaip valstybinės žemės naudotojai Nekilnojamojo turto registre, Ukmergės rajono žemėtvarkos skyriuje arba Ukmergės rajono savivaldybės administracijos informacinėje sistemoje MASIS, žemės nuomos mokestis skaičiuojamas nuo 2003-11-10 iki einamojo laikotarpio arba iki naudojimo pabaigos, nepriklausomai nuo naudojimo fakto registravimo datos MASIS sistemoje. Mokestinei prievolei už valstybinės žemės naudojamą taikomas bendrasis 10 metų senaties terminas, skaičiuojant nuo tada, kai faktiniams valstybinės žemės naudotojams atsirado pareiga sumokėti valstybinės žemės nuomos mokestį, t. y. nuo 2003-11-13.
5. Naudotojams-fiziniams asmenims (FA) mokestį apskaičiuoja nuomotojas, jį įrašydamas į nuomos sutartį, arba savivaldybės administracijos Mokesčių skyrius (toliau Mokesčių skyrius), apie jo dydį pranešdamas naudotojui.

6. Naudotojas-juridinis vienetas (JV) mokestį apskaičiuoja pats, vadovaudamasis LR 2003-11-10 Vyriausybės nutarimu Nr. 1387.

7. Mokestis skaičiuojamas taip:

7.1.  einamiesiems metams kiekvienam naudotojo valdomam sklypui ar jo daliai, dauginant vidutinę sklypo ar jo dalies rinkos vertę (toliau – VRV) iš Ukmergės rajono savivaldybės tarybos nustatyto tarifo (procentais), įvertinant sklypo naudojimo laikotarpį mėnesiais per metus, pvz.,  nuo vasario 20 d. iki metų pabaigos nuomojamam žemės ūkio paskirties sklypui, kurio VRV lygi 14375 Lt, mokestis lygus 14375 ( 1,5( ( 10/12 ( 179,69 Lt (10 - naudojimo mėnesių skaičius per metus (pradžios ir pabaigos mėnesiai skaičiuojami, kaip 1 naudojimo mėnuo), 12 - išviso mėnesių per metus), išskyrus atvejus, kai valstybinės žemės naudotojams, turintiems ilgalaikes valstybinės žemės nuomos sutartis, įsigaliojusias iki 2009-01-01, 3 metus nuo sutarties įsigaliojimo mokestis skaičiuojamas nuo indeksuotos bazinės žemės vertės;
7.2. vieno naudotojo mokestinė prievolė susidaro susumavus mokesčius už visų sklypų naudojimą. 

8. Mokesčių skaičiavimo ar perskaičiavimo (tikslinimo) pagrindas gali būti:
8.1. Nekilnojamo turto registre neįregistruotų sklypų kadastriniai duomenys, elektroniniu paštu gauti iš rajono Žemėtvarkos skyriaus, remiantis Duomenų teikimo taisyklių 3.1.1 – 3.1.4. punktais;

8.2.  Nekilnojamo turto registre įregistruotų sklypų kadastriniai duomenys, gauti iš VĮ Registrų centras, remiantis Duomenų teikimo taisyklių 2. punktu;

8.3. esančių mieste statiniams ir įrenginiams eksploatuoti naudojamų žemės sklypų, kai žemė naudojama, o nuomos sutartis dar nesudaryta, duomenys (sklypo adresas, pastatų ir jų priklausinių minimalus užimamas žemės plotas, gautas grafiškai  išmatavus Ukmergės miesto topografinėje nuotraukoje pažymėtus pastatus ir priklausinius, indeksuota vertė ir žemės paskirtis), gauti iš savivaldybės administracijos Architektūros ir teritorijų planavimo skyriaus, remiantis Duomenų teikimo taisyklių 3.2.1. punktu;

8.4. naudotojų pateiktos žemės nuomos sutartys ir kiti valstybinių institucijų dokumentai, patvirtinantieji žemės suteikimo arba naudojimo duomenis. Žemės nuomos sutartyje įrašytas nuomos mokesčio dydis po perskaičiavimo negali būti didinamas be nuomos sutarties pakeitimo. 

8.5. savivaldybių išnuomotų valstybinės žemės ir vandens telkinių duomenys, gauti iš savivaldybės administracijos Architektūros ir teritorijų planavimo skyriaus, remiantis Duomenų teikimo taisyklių 3.2.2. punktu.

8.6. VĮ Registrų centro duomenys apie gyvenamojo namo ar kito pastato, įrenginio arba kito statinio bendrasavininkus - žemės naudotojus, kuriems priskiriamo žemės sklypo dalies dydis apskaičiuojamas tokiu pačiu santykiu, kaip kiekvienam bendrasavininkui priklausančios turto dalies santykis su visų naudotojų turtu (bendru plotu, jeigu tai pastatas), jeigu kitaip nėra nustatyta apskrities viršininko sprendimu, bendrasavininkų raštišku susitarimu arba kitu teisės aktų nustatytu dokumentu.

9. Duomenys, išvardinti 8-me punkte, Mokesčių skyriui teikiami Duomenų teikimo taisyklių nustatytais terminais, išskyrus atvejus, kai teikiami dar neregistruoto MASIS sistemoje naudotojo sklypo duomenys, kurie pateikiami per savaitę nuo kreipimosi dienos arba gaunami prisijungus internetu prie NTR duomenų bazės.
10. Mokestis ir lengvatos, jeigu tokias nustatė Ukmergės rajono savivaldybės taryba, informacinėje sistemoje MASIS skaičiuojamos ir perskaičiuojamos pagal šioje sistemoje užprogramuotas taisykles. Informacija apie apskaičiuotus mokesčius saugoma šios sistemos duomenų bazėje ir gali būti perskaičiuojama pagal gautus duomenis už paskutiniuosius 10 metų.

III. mokėtojo supažindinimas su valstybinės žemės nuomos

mokesčiAIS ir APSKAIČIAVIMais

11. Su rajono savivaldybės Tarybos sprendimais, reglamentuojančiais valstybinės žemės nuomą, naudotojai supažindinami rajono spaudoje ir rajono savivaldybės internetinėje svetainėje www.ukmerge.lt  arba individuliai.

12. Apie mokesčio dydį, jeigu jis neįrašytas nuomos sutartyje, naudotojas-fizinis asmuo supažindinamas per rajono paštų skyrius, elektroniniu paštu, per seniūnijų darbuotojus arba asmeniškai ir telefonu Mokesčių skyriuje. Naudotojui asmeniškai pageidaujant, jis supažindinamas su detaliais mokesčių apskaičiavimais.

Naudotojams, gyvenantiems ne mūsų rajone, apie mokesčio dydį pranešama individuliai kiekvienam naudotojui prieinamomis ryšio priemonėmis, pvz., paštu, e-paštu, faksu ir pan.

13.  Naudotojas-juridinis vienetas moka mokestį, nurodytą nuomos sutartyje arba apskaičiuoja pats. Apie apskaičiuotą ir sumokėtą mokestį informuoja Mokesčių skyrių užpildytu pranešimu (savivaldybės administracijos direktoriaus 2012-10-22 įsakymas Nr. 13 – 1242). Mokesčių skyriaus darbuotojai sutikrina gautą informaciją su esama informacinėje sistemoje MASIS ir, reikalui esant, informuoja naudotoją apie mokesčio mokėjimo netikslumus.

IV. valstybinės žemės nuomos MOKESČIo MOKĖJIMAS
IR PERVEDIMAS Į RAJONO BIUDŽETĄ

14. Naudotojai mokėjimus atlieka savivaldybės Tarybos nustatytais terminais į valstybinės žemės nuomos mokesčio surenkamąja sąskaitą. 
Administracijos direktorius gali su pageidaujančiais mokėtojais suderinti individualų mokėjimo grafiką, leidžiantį vykdyti mokėjimus tame grafike nustatytais terminais ir sąlygomis, neperkeliant mokesčių į kitus metus.
15. Mokėjimus naudotojai-fiziniai ir juridiniai asmenys gali atlikti:  grynaisiais pinigais banko įstaigose, pašto skyriuose ir seniūnijose arba pavedimais.
16. Surinktos lėšos pervedamos į rajono biudžetinę sąskaitą terminais, suderintais su savivaldybės administracijos Finansų skyriumi.
V. VALSTYBINĖS ŽEMĖS NUOMOS mokesčio PERMOKŲ PANAUDOJIMAS
IR NEPRIEMOKŲ išieškojimAS
17. Permokėtos sumos arba dėl perskaičiavimo susidariusios permokos užskaitomos kitiems mokėjimams arba, naudotojui reikalaujant, grąžinamos į jo nurodytą sąskaitą, išskyrus atvejus, kai neužskaitomos kitiems mokėjimams sumos, kurių mokėtojas neprašo grąžinti, saugomos ne mažiau dvejų metų ir po to atskiru pavedimu pervedamos į rajono biudžetą, kaip nepanaudotos lėšos..

18. Dėl netikslumų duomenyse arba dėl skaičiavimo netikslumų, kai mokestis sumokamas, bet mažesnis, nei turėtų būti, susidariusios nepriemokos sumokamos su kitu mokėjimu.

19. Nepriemokų (skolų) išieškojimas vykdomas įstatymų nustatyta tvarka. 

VI. BAIGIAMOSIOS NUOSTATOS

20. Pagrindinę valstybinės žemės nuomos mokesčio mokėjimo kontrolę ir administravimą vykdo savivaldybės administracijos Mokesčių skyrius.

